Jepiveguáicha, ko amandaje guasu ojejapóvajepi ñavô ary, ombyatýkuri heta tapichápe oúva ñane retâ tuichakue javevégui ha avei ambue tetâgui ohesa’ŷijo haĝua Guarani ha Castellano puru ñande apytépe ha avei pe ñe’êkôi jepuru tekombo’épe. Oî oúva Tetâpehê San Pedro (San Estanislao), Tetâpehê Cordillera (Arroyos y Esteros ha Emboscada), Tetâpehê Ka’aguasu (Coronel Oviedo ha Ka’aguasu), Tetâpehê Ka’asapa (Ka’asapa), Tetâpehê Itapúa (Edelira), Tetâpehê Central (Villeta, Guarambare, Fernando de la Mora, Lambare, Ñemby, Ita, San Lorenzo, Luque, Kapiata ha Limpio), Tavavusu Paraguay, Tetâpehê Amambay (Pedro Juan Caballero). Avei oî Estados Unidos ha Argentina (Itûsâingo)-pegua. Jaikuaaháicha, ko ary 2013-pe, Ministerio de Educación ohekýi Guarani ñe’ê mbo’esyry mbohapyhágui ha péva oipy’apy maymávape. Mbo’ehára, temimbo’e, túva ha sy ha opavevete oîva’ekue ko aty guasúpe ojerurékuri oñemoîjey haĝua Guarani ñe’ê mbo’esyry mbohapyhápe.